- Rooma
- <
- 3
- >

3
Ayhudni Meeni Amano Beya
1 Eekin Ayhud sinaas awu ke'nirinso? Haarkoni kunuus waagba aambanso? 2 Futoosik Ayhud sina showo ugnak ke'arwa; arki chowaas Ha'oos kaambaason Ayhudni meyak adara imbaaswa. 3 Eekin Ayhudni meyaassin isa isa meya amantobesi foonto sinefaatene baasso amano beyaas Ha'oosi amanamtonon waagba turuksuniroso? 4 Isanne aafa turuksuna wuza!
«Kaamneestan kabi chowa ne futowa;
gumaneesin dey malatera dawotawa.»
yistera tichchenaasimato asu zuuttere eshinynya sinfenaknu Ha'oos futo sinun.
5 Sinuntano inno mangsuus Ha'oosi ookonon besunir sinfaanane awu unirinso? Ha'oos inno mangsuusi boor'a innotin ke'ifaanane bar futoni mangsu aane kar'fa unoso? Han baron makefanaas asuni safaranimatowa. 6 Isanne ekkatawa; ekka sinfaanane Ha'oos aakkak han daasta mangsu kar'nirin?
7 Sinuntano ta eshinynya sinaas Ha'oosi futonon ammanon besira ulfinbaasi arkunon besunir sinfaanane eekin ta boor'inynyanimato awuni boor'a tayista mangsu katonirinso? 8 Isa isa asuni meya: «Ma'a wuza dananik mangu wuza zaguni» yira assinarne faaron zagire taan malatesefe. Es bari boor'a es effetena asuni meyaasta katoni mangsuus likkiwa.
Asu Zuuttere Boor'ba Faar
9 Eekin inno Ayhudiis Aazabni meyaastan denalo sinni unoso? Isanne indaanewa. Asuni meya zuuttere Ayhud sino Aazab sinefeknu boor'besi faanar sinetematotu zeemma nittok assiniwa. 10 Matsafaassi:
«Isa ooko asunu aafe; isarnu aafewa.
11 Yaadatba feenar oonu aafe;
Ha'ooson sholefer isarnu aafe.
12 Zuuttambesiise ugnaastan shaatesete;
isarik ke'nor sinete;
ma'aron zagifer oonu aafe; isarnu aafe.
13 Asuni miir'oni mangu kaama makok;
noonobesiis gachchera kuni moogane faarwa;
terumbesiisiktu eeshshisefe;
Terumbesiisi wolla dey zawuni kewanimato asuni miir'er.
14 Noonobesiis erwiyaknawa suqarokna tuumma faar.
15 Wochobesiis asuni woruk tapter.
16 Ugunbesiista tishunewa shaantune faar.
17 Nagani ugnaason aane arsefe.
18 Ha'ooson aane digsefe»
yistera tichchenaasimatowa.
19 Museni tumaasi ajaji makefanaas tumaasi daakalo feese baassotin sinnamato arifeni. Es bari boor'a asuni meya ephphe maksone wuza tishina boor'a shaakkisefe. Daa zuuttambaase Ha'oosi mangsuni kar'ni sikalosiwa. 20 Es bari boor'a oonu Ha'oosi sina tumaason zaguk aafa ooko sinanawuza. Tumaaski kamotu boor'aas artefa.
Ooko Sinaas Amantok
21 Sinuntano hash Ha'oos asuni meyanon ooko zaguna ugnaas tumaas sholsunoynaron ammanon bestewa. Esiis dey Museni tumaassinawa raajjuni meyakinna zaala makte. 22 Es bari boor'a Ha'oos isa koruba foontonon Yesus Kiristoosnik amanefe baasso zuuttere ooko sinonek zagi. 23 Asuni meya zuuttere boor'a wostesete; Ha'oosi ulfina dey baassostan yo'i. 24 Es bari boor'a asuni meya zuuttere Kiristoos Yesus zagina furiiski kamo baak Ha'oosi otmaktu ooko sinone. 25-26 Ha'oos Yesus Kiristoosnin maa'a zagira imnaas barik amanefe baasso zuuttere harinbaasik boor'besiisi fakiyanon danonekwa. Ha'oos es baron zaginaas fakibaasik zeemoti zagte boor'aason ke'unoy beynaas bari futoni mangsuni kar'aason ammanon kisira besunakwa. Han neyaassik dey Ha'o teetbaasik ooko sinbaason besinaas Yesus Kiristoosnik amanefe baassotin zuutira ooko zagubaasikwa. 27 Eekin teetoni wuzni awu faarinso? Isa wuzaknu teetonik aafawa chimani wuza. Teeto beyaniis awuni boor'anso? Museni tumaason zagifeni boor'anoso? Indaanewa. Sinuntano amantokwa. 28 Es bari boor'a Ha'oos asu ooko sinanak zagifanaas bar tumaasi ajajinon zagina boor'a sinnoynaron amantok sinbaasontu yaadatefeniwa. 29 Wedey Ha'oos Ayhudni meenir koi'banoso? Aazabni meyak dey Ha'otanoso? Futoosik Aazabni meyak dey Ha'owa. 30 Ha'oos isarwa; Ayhudni meyanon sinun Aazabni meyanon amantok ooko zaguniis barwa. 31 Eekin amantoni boor'a tumaason shaaronir unoso? Indaanewa; zaggiratu oodaniwa.

- Rooma
- <
- 3
- >

© 2025 TWFTW