- Yohannis
- <
- 5
- >

5
Yesus Isa Laafa Asunin Fati
1 Esseen orfo Ayhudni meeni heebo faar sinna boor'a Yesus den Yerusalem kesi. 2 Yerusalemuk fantuus girifaat kesfana finynyaasi tesha isa kuphira kuni aka faar. Es akaas Ibrawini meeni kaamak «Betezata» yisteratu teegtefa. Bar dey uuch tukbaasta ukbare yere finoba faar. 3 Es finoossi showo mettan aaftishu, laafanawa engitfe meena esta kunsefer. *Girikni tichaassi faadba keeziistan hamma acheech kar'a fa baron aane daysifa.[Baasso dey akaasi shorkonon oodet feeseter. 4 Aat aatta daamiisa wosiya kuphira kuni akaassi keretaafa akaason shorkit faar. Es akaasi shorkoneen orfo zeemme akaassi giri asu aaffa tesa meroossinnu farit feer.] 5 Estak keezasire nangne neya laafa sinne fe isa asu feer. 6 Yesus es asusin kunfeen biyaat hashneen kar'e showo neya ekkak feenamato araat: «Farutak sholefatoso?» yi. 7 Mettan asus: «Daamtaaso! Akaas shorkefana kabaasik taan akaassi kessuni asuta aafewa; ta giruk hamfana kabaasik oom asu zeemfe» yi. 8 Yesus dey: «Kabira opponeeson wor'a hamma!» yi. 9 Mettan asus geregere farire oppobaason wor'e hami. Es bar sinnaas beysani wonakwa. 10 Ayhudni meya fari asusin: «Hash hawung beysani wona sinna boor'a opponeeson wor'atak aane chimsifawa» yisete. 11 Sinuntano bar: «Taan fati asus ‹Opponeeson wor'a hamma› yiwa» yire wolgi. 12 Baasso dey: « ‹Opponeeson wor'a hamma› yi asus bar oonso?» yire mamussete. 13 Yesus eksere daraasa ganesi giri sinna boor'a fari asus oo fatinamato aane aruwe. 14 Esseen orfo Yesus fatina asusin betemeqdesiissi danne: «Ese haye faritwa. Haniistan denalo wuza neyista kar'noynamato hanneen ekalo boor'a wostotaatawa» yi. 15 Asus hamme Ayhudni meyak: «Taan fatiis Yesuswa» yire make. 16 Beysani wonaasik es baron zagina boor'a Ayhudni meya Yesus kesse girunoynamato kalak sholset feeseter.
17 Sinuntano Yesus: «Abataas hash hawungneen kar'e wostedife. Ta dey wostenarwa» yire wolgi. 18 Esenu beysani wonaason ooda beybaas bar bar sinnoynamato teetbaason dey Ha'ooseen isar zagire: «Ha'oos taak abatawa» yina boor'a Ayhudni meya akamanon woruk sholset feeseter.
Ha'oni Naasa Ha'suni Hugna
19 Tusire dey baassok ekka yi: «Futo nittok makefawungwa, Abaas zagifeen biinaysontano naas teetbaasik isa wuzane zagunak aafa chimanawuza. Abaas zagifena barontu zuutire naas dey zagifewa. 20 Abaas naasin keeshter sinna boor'a bar zaguna baron zuutire besifewa. Nittonu diinqotimato haniistan denalo wostonu besuna. 21 Abaas kituussinnu kabgire kaa imfenasimato naas dey sholsefe baassok kaa imfewa. 22-23 Asu zuuttere Abaasin ulfinsifenasimato naasin dey ulfinsunak mangsuni kar'aason zuutire naabaasik aatire imiwa. Es bari boor'a Abaas ooniistanu sinfaanane aafa mangsu kar'anawuza. Naasin ulfinsunoy bar wosi Abaasin aafa ulfinsunawuza.
24 «Futo nittok makefawungwa, kaamnaason odefe barnawa taan wosi barik amanefe barna koi'ba foonto kaaba faarwa. Bar kituni keeruntu kaani keer finiteno basaasta aafa mangsu katona wuza. 25 Futo nittok makefawungwa, kituni meya Ha'oosi naani kaamanon odosone wona yoonawa. Wonaas dey hashwa. Odefe baassonu kaak foosone. 26 Abaas teetbaasik kaaba faanamato naas dey teetbaasik kaaba foonak imiwa. 27 Asuni Naa sinna boor'a mangsuni kar'ni ha'suni hugna imiwa. 28 Es barik diinqotiitawa, moogaassi fe baasso zuuttere kaambaason odosone dey moogaassin kesone wona yoona. 29 Ma'aron zagi baasso kitun kabire kaak foosone. Mangunon zagi baasso kitun kabiseten baassosta mangsu katona.
Yesusnik Zaala Make Asuni Meya
30 «Ta ta teetaasik isa wuzane zaguk aafa chimanawuza. Mangsu kar'anaas Abaaskin odena baron koi'bawa. Taan wosi basa safaraasontano ta safaraason zaguk aane sholefat sinna boor'a mangsuni kar'naas futowa. 31 Ta ta teetaasiron zaala makefaanane kaamnaason futo zagire ephphetoonir aafewa. 32 Taak zaala makoniis Abaaswa; Barnu taak makona zaalaas futonir sinnamato arifawungwa. 33 Nitto Yohanniisiki wosinin wositi. Yohannis dey futok zaala makewa. 34 Ta asuni zaala aane sholefat; Sinuntano nitto farutiktu Yohannis makena zaalaason makedifawungwa. 35 Yohannis saamfat chaarsi tonane feerwa. Nitto dey garo wona es chaarefaasik girok sholseti. 36 Sinfanaknu ta chowaason Yohannisniistan denalo makoni zaala faarwa. Ta koi'sunak Abataas taak imna wosto han zagifana barwa. Abataas taan wosinamato zaala taak makonirwa. 37 Taan wosi Abaas taak zaala makewa. Nitto kaambaason isanne aane odosoweti. Gitobaasonnu aane biyosoweti. 38 Bar wosina barin amano beyti boor'a kaambaas nittoossi aafa foona wuza. 39 Nitto barik koi'ba foonto kaa danatinne faar sinna bestefaan tichaason wee'efetiwa. Es tichaasnu taaktu zaala makefawa. 40 Sinfanaknu nitto kaanti foonak taaki yoo aane sholofeti.
41 «Ta asunikin ulfina aane sholefat. 42 Sinuntano Ha'ooson keeshto nibnitiissi aafa sinnamato arifawungwa. 43 Abataasa sunak ye taan aane ephphatoweti. Oomiis teetbari sunak yeen barin ephpha taasetir. 44 Nittotna nittotna wal ulfina sholet fe nitto isa Ha'ooskin bestoni ulfinaason aane sholefeti sinna boor'a aakkak amanok chimatirinso? 45 Ta Abaasa sina nittotin malatonanne faar sinna bestonaatawa. Nittotin malatoniis nitto abdatefeti Musewa. 46 Museni amaneseti sinfaanane taan dey amanoti kabawa. Bar ta chowaason tichire feer. 47 Tichaason amano shakfaatine kaamnaason aakkak amanotirinso?»

- Yohannis
- <
- 5
- >

*5:3 Girikni tichaassi faadba keeziistan hamma acheech kar'a fa baron aane daysifa.

© 2025 TWFTW