- Marqos
- <
- 15
- >

15
Yesus Philaxosni Sina Ta'i
(Mat. 27:1-2, 11-14; Luqa. 23:1-5; Yoha. 18:28-38)
1 E'so wonsak maagni gaanynyani meya kur'uni meyaneen, Museni tumaasi assinynyanawa shonggoni meena zuuttere isarik merkesete. Esseen orfo Yesusnin taar'e taamme Philaxosnik aatire imete. 2 Pilatos dey: «Ne Ayhudni meeni taatonoso?» yire mamsi. Yesus dey: «Aa, ne maketaasimatowa» yire wolgi.
3 Maagni meeni gaanynyani meya Yesusnin showo chowak malasset feeseter. 4 Pilatos dey: «Isaronne aane wolgifenoso? Apun chowanso neyista malassediferi» yire mamsi.
5 Yesus isa wuzane aane wolguwe sinna boor'a Pilatos diinqe.
Yesusniista Kituni Kangsuni Kar'a Kate
(Mat. 27:15-26; Luqa. 23:13-25; Yoha. 18:39-40; 19:1-16)
6 Pilatos faasikani heebo heeboosik asuni meya mamussete isa taatonin kotte gafkit feer. 7 Manguk taatoosata kabsere kaani woruk taatere fe asuni meyaassin isa Barbaan yiste asu feer. 8 Darani meya yeesere: «Hazozoti zagifataasimato isa taatonin innok kotwa» yit mamussete. 9-10 Pilatos wolgire maagni gaanynyani meya koonak aatire imetemato arina boor'a: «Ayhudni meeni taatosin kotanak sholefetiyoso?» yi.
11 Sinuntano maagni gaanynyani meya Yesusnin beyfaat Barbaanin kotanak Pilatoosnin mamussonek daraasin kabugsesete. 12 Pilatos hepsa wolgire: «Eekin Ayhudni meeni taatowa yifeti barin awu zagunak sholefetiso?» yi.
13 Darani meya dey: «Suuttowowa!» yit chaagete.
14 Pilatos dey: «Aamso? Zagina mangsu aambanso?» yi. Sinuntano baasso: «Suuttowowa!» yit chaaga aatamsisete.
15 Pilatos daraasa safaranon zaguk sholefaat Barbaanin baassok kotaat Yesusnin alanggak ichchonak zagire suuttonak aatire imi.
Taar'oni Meya Yesusnin Kanyesete
(Mat. 27:27-31; Yoha. 19:2-3)
16 Taar'osakito: «Pratoriyon» yistefa daa ha'sife basa ojni keerkalo Yesusnin ephphe hamete. Estan oom taar'oni meyanon isarik zuutisete. 17 She'a maya maysisete; dey seer'a ma'ire zawudi zagire teetbaasta guufsisete. 18 Estan: «Ayhudni taatono! Naga neek sinfawungwa!» yit naga ooshsheset feeseter. 19 Teetbaason sobboqok ichet, tujet barik kaa'net moosesete. 20 Kanyesetenneen orfo she'a mayaason gaay'aat basa mayaason mayissere suuttonak ephphe hamesete.
Yesusni Suutto
(Mat. 27:32-44; Luqa. 23:26-43; Yoha. 19:17-27)
21 Isa ugunni wof Aleksandirosnawa Rufosna asi aba sina Simon yiste qerenaki asu beeden yeefeen danere mesqeliison wor'anak giddisisete. 22 Estan Yesusnin ephphe Golgota yistera teegtefa dimaasta taamete. Es Golgota uus dey: «Teetni megani dima» uu. 23 Estak dey kumbineen woi'to wayinini usha ushanak imesete. Sinuntano bar aane ushe. 24 Estan suutesete; maybaasta dey ixa ha'sere aa'esete. 25 Es suutesefe kabaasik e'so keez sa'ati. 26 Malataasi ticha: «Ayhudni taato» yifar. 27 Hep bo'inynyanin teshshesete Yesusneen ane isaasin oi'ta teshbaasta isaasin dey halda teshbaasta suutesete. 28 Matsafaas: «Manguni meyaneen faadtewa» yina bar ko'i.*Manguni meyaneen faadtewa: Isa isa zeemoti Girikni tichaassi aafa.
29 Teshba aatfe ugunni wofni meya teetbesiison shorkit ekka yit me'et feeseter: «Yi, ‹Betemeqdesiison†Betemeqdesiis: betemeqdesiis uus sirki kiddiste kiddusaniis bogaat keezsinari wono keer'anarwa› yi neno! 30 Ese hash mesqelistan kerera teetneeson fu'owa!»
31 Esiisimato maagni gaanynyani meenawa Museni tumaasi assinynyaasna baassotna baassotna: «Oomiisin fu'e, sinuntano teetbaason fu'ok aane chime! 32 Ese biira barik amanonik bar muudto Israelni taatoos hash mesqelistan kerowowa» yiset kanyesete. Barneen ane suutte bo'inynyani meya dey barin me'et feeseter.
Yesusni Kitu
(Mat. 27:45-56; Luqa. 23:44-49; Yoha. 19:28-30)
33 Tooni issun sa'atiistan kabira izgin sa'ati kar'ana kabaneen daas zuuttera talma sini. 34 Izgin sa'atiista Yesus: «Elohe, elohe, lamasebeqtani» yire akama kaamak chaagi. Kotbaas dey: «Ha'onaase! Ha'onaase! Awuni boor'a taan beyitse?» uu.
35 Esta yere asuni meyaassin isa isaas odesere: «Odotiwa; Eliyasnintu teegedifewa» yisete. 36 Isar eelle aka ephak chima wuzaassi haphqire sobboqota duusire suutire ushanak Yesusnik imaat: «Beytiwa shakaani Eeliyas yeere kessunitto biyaniwa» yi.
37 Yesus akama kaamak chaagi; Kaabaas dey kesi.
38 Betemeqdesiisi‡15:29 biiti yinu denun daa heppik karate. 39 Yesusni sinaasta yere tii meeni gaanynyaas kaabaas kesbaason biyaat: «Han asus futok Ha'oni naawa» yi.
40 Isa isa mashka meya dey woksok biyet feeseter. Es baassossin Megdelawitki Maarami, Salome, hate Yaqobnawa Yoosana asi into Maaramine feeseter. 41 Baasso Yesus Galiilak feena kabaasik Yesusneen ane hamefaafa argasit faaser. Esiisimato Yesusneen ane Yerusalem hama ooma showo mashkasu faaser.
Yesusni Kabbarto
(Mat. 27:57-61; Luqa. 23:50-56; Yoha. 19:38-42)
42-43 Gerok waalfana kabaasik Armatiyaski Yosef yiste asu ye. Yosef shoonggo keysefe baassossin isaas dey ulfinto asu. Bar dey Ha'oosi taatonon abdik oodet feer. Wonaas beysani wonaastan zeemma fa hoossuni wona sinna boor'a digonoy Pilatosniki girire Yesusni dugnooson imanak mamsi. 44 Pilatos dey: «Aakkak tai'ni kitiso?» yit diinqe. Tii taar'oni meeni gaanynyaasin teegsire: «Futok Yesus kitiyoso?» yit mamsi. 45 Tii taar'oni meeni gaanynyaaskin odenanneen orfo Yosefnik Yesusni dugnooson imi. 46 Yosef dey kinoni maama waagere mesqelistan dugnooson kessire kimme katera hoore shu'ni moogsi§Katera hoore mooga: Ayhudni meeni tumak mooga shu'atu katera hoorefar kabbare. Estan inya shu'a bukalsire moogaasi noononon uki. 47 Megdelawitki Maaraminewa Yosani into Maaramine Yesusni dugnooson ay kabbarsetemato biyedifar.

- Marqos
- <
- 15
- >

*15:28 Manguni meyaneen faadtewa: Isa isa zeemoti Girikni tichaassi aafa.

†15:29 Betemeqdesiis: betemeqdesiis uus sirki kiddiste kiddusaniis

‡15:38 15:29 biiti

§15:46 Katera hoore mooga: Ayhudni meeni tumak mooga shu'atu katera hoorefar

© 2025 TWFTW